Nígbà tí àwọn iwin ń bọ̀ wá sí ibi àsè yìí, ẹ̀rù ba ènìyàn gidigidi: nítorí kí ni ńkọ́, nítorí dúkìá ọwọ́ wọn ni: òmíràn a wọ ẹ̀wù ìlẹ̀kẹ̀, òmíràn a dé adé owó, òmíràn a máa fi ọ̀pá góòlù ti ilẹ̀, òmíràn a máa fi ṣíbí dáyámọ́ǹdì òkúta olówó iyebíye jẹun. Ẹ̀wù ẹlòmíràn dàbí fàdákà, kò sì sí èyí tí ó wọ bàtà tí a fi awọ ṣe. Bí eléyìí bá wọ bàtà góòlù, tọ̀hún a wọ ti idẹ, tìhín a wọ ìlẹ̀kẹ̀, àfi àwọn tí kò ní ẹsẹ̀ rárá ni wọn kò wọ nǹkan kan tí wọn ń tọ bí ọ̀pọ̀lọ́ kiri. Púpọ̀ nínú àwọn wọn-ọnnì ni ó dà bí ènìyàn gan-an bẹ́ẹ̀ ni ọba Igbó Olódùmarè pàápàá kò yàtọ̀ sí ìwọ àti èmi. Síbẹ̀síbẹ̀ àwọn mìíràn kò bá ènìyàn mu, àwọn wọ̀nyí sì ṣe fáàrí gẹ́gẹ́ bí ipò wọn. Ọsányìn ẹlẹ́sẹ̀-kan kò gbàgbé ẹsẹ̀ kan náà, nítorí ó wọ bàtá dáyámọ́ǹdì sí i. Àwọn ẹbọra kò jẹ́ fi àwo ẹlòmíràn jẹun. Olúkúlùkù ni ó mú àwo tirẹ̀ ti ilé wá, tí ó mú ṣíbí tí ó sì mú ife. Nígbà tí wọ́n máa padà àṣá álẹ́, wọ́n fi àwọn nǹkan iyebíye wọn-ọnnì ta bàbá mi lọ́rẹ. Ọ̀rọ̀ náà dùn nínú Igbó Olódùmarè, nítorí ẹbọra mu ọtí yó, wọ́n sì ń jó bí wọ́n ti lè jó mọ.
Nigba ti awon iwin n bo wa si ibi ase yii, eru ba eniyan gidigidi: nitori ki ni nko, nitori dukia owo won ni: omiran a wo ewu ileke, omiran a de ade owo, omiran a maa fi opa goolu ti ile, omiran a maa fi sibi dayamondi okuta olowo iyebiye jeun. Ewu elomiran dabi fadaka, ko si si eyi ti o wo bata ti a fi awo se. Bi eleyii ba wo bata goolu, tohun a wo ti ide, tihin a wo ileke, afi awon ti ko ni ese rara ni won ko wo nnkan kan ti won n to bi opolo kiri. Pupo ninu awon won-onni ni o da bi eniyan gan-an bee ni oba Igbo Olodumare paapaa ko yato si iwo ati emi. Sibesibe awon miiran ko ba eniyan mu, awon wonyi si se faari gege bi ipo won. Osanyin elese-kan ko gbagbe ese kan naa, nitori o wo bata dayamondi si i. Awon ebora ko je fi awo elomiran jeun. Olukuluku ni o mu awo tire ti ile wa, ti o mu sibi ti o si mu ife. Nigba ti won maa pada asa ale, won fi awon nnkan iyebiye won-onni ta baba mi lore. Oro naa dun ninu Igbo Olodumare, nitori ebora mu oti yo, won si n jo bi won ti le jo mo.